

Biroul de presă al Primăriei municipiului Sighetul Marmaţiei este împuternicit să dea publicităţii următorul
COMUNICAT DE PRESĂ

În perioada 7 – 8 ianuarie 2010, Primarul şi Viceprimarul municipiului Sighetul Marmaţiei au primit o serie de reclamaţii referitoare la disconfortul pe care îl creează în zonă funcţionarea a două localuri de alimentaţie publică, de la 20 de familii ce domiciliază pe străzile Iuliu Maniu şi Bradului, În paralel, au fost depuse şi sesizări scrise atât la Primărie cât şi la Poliţia municipiului Sighetul Marmaţiei. A fost deasemenea apelat telefonul Dispeceratului Poliţiei Comunitare
Faţă de situaţia creată, în conformitate cu atribuţiile conferite de lege, conducerea Primăriei a dispus Poliţiei Comunitare verificarea celor sesizate şi intrarea în legalitate.
Agenţii Poliţiei Comunitare au stabilit că tulburarea ordinii şi liniştii publice la care făceau referire reclamaţiile se confirmă şi se datorează funcţionării în condiţii improprii a unităţilor de alimentaţie publică “CAFÉ – BAR BAMBU`S ”, situat pe strada Iuliu Maniu nr. 20, aparţinând de S.C.”BAMBU`S CASIAN ”S.R.L., cu sediul  social în Sighetul Marmaţiei Bd. Independenţei nr. Nr. 4/78(administrator Stroble Casian), respectiv “SNACK BAR SHINE”, situat pe strada Iuliu Maniu nr. 16, pendinte de S.C.”ZEYTHOR” S.R.L. cu sediul social în satul Rus nr. 5, comuna Dumbrăviţa (reprezentată legal de Crişan Vasilica-Aurelia). Faţă de situaţia creată, Poliţia Comunitară a aplicat un avertisment şi 2 amenzi contravenţionale la Legea nr. 61/1991, republicată, respectiv la Hotărârea Consiliului local nr. 14/2009 şi a propus suspendarea temporară a activităţii celor două unităţi de alimentaţie publică, în conformitate cu prevederile art. 3, alin 3 şi 5 din Legea nr. 61/1991, republicată pentru sancţionarea faptelor deîncălcare a unor norme de convieţuire socială, a ordinii şi liniştii publice. Propunerea Poliţiei Comunitare a fost validată de conducerea Primăriei, devenind executorie începând cu data de 12 ianuarie 2010, ora 12,30, respectiv din momentul realizării procedurii de comunicare cu părţile, a Dispoziţiilor de suspendare temporară a activităţii pentru 30 de zile.
Dispoziţiile de suspendare stabilesc şi măsurile ce trebuiesc întreprinse pentru eventuala autorizare a activităţilor ce urmează a fi desfăşurate în amintitele puncte de lucru: izolarea fonică a spaţiilor comerciale şi efectuarea, prin Direcţia de Sănătate Publică Maramureş,  de determinări a gradului de poluare fonică în zonele de locuit, elaborarea Planului de pază, avizat de Poliţia municipiului Sighetul Marmaţiei, încheierea de contracte cu operatorul de salubritate autorizat şi în final, obţinerea avizului de funcţionare de la Primăria municipiului Sighetul Marmaţiei. 
Din păcate, Actele administrative la care am făcut referire, nu au fost luate încă în seamă de administratorii societăţilor respective. Aceştia riscă, în continuare, sancţiuni usturătoare. De altfel în cursul zilei de 13 ianuarie 2010, cadre specializate ale Poliţiei municipiului Sighetul Marmaţiei au sancţionat acest aspect, declanşând cercetări şi pentru stabilirea unor eventuale infracţiuni.
Referitor la modul defectuos de desfăşurare a activităţilor comerciale, au fost sesizate, în scris, Garda financiară şi Oficiul pentru Protecţia Consumatorului.
Sighetul Marmaţiei la 14 ianuarie 2010

